Rino Serra/Le fior dël mal/088


LXXXVIII. A na mandianta rossa 
Bianca fija dai ross cavej, 
Dai përtus ëd tò vestì as vej 
Povertà ch'at carëssa 
E anche blëssa, 

Për mi, poeta dlicà 
Tò còrp giovo e malandà, 
Tut na macia 'd rossor, 
A l'ha soa dossor. 

Ti 't pòrte ij tò sòch pesant 
E an manera galant, 
Pì che argin-a romansà 
Soe scarpe vlutà. 

Se 'n superbi vestì real, 
At calèissa 'n pieghe pa mal, 
An leu dij tò curt strassèt 
Dë dzor dij garèt; 

Al pòst ëd caussèt forà 
Al piasì d'angorde beicà, 
Su toa gamba 'n pugnal d'òr 
Lusèissa 'ncor; 

E che 'd grop mal tacà 
Mostrèisso për ij nòstr pecà 
Ij tòi bej sen radios 
Coma euj giojos; 

E për ti, dëspatanué 
As faso ij tò brass preghé, 
Ch'arfudo a colp rabios 
Ij dij malissios, 

Perle 'd bel'eva bleu 
Sonèt ëd magister Bellau 
Ch'a t'eufro ij tò spasimant 
Motobin pressant, 

Servilism dij rimador 
Ch'at don-o ij sò caplavor 
Vardand toa scarpa ch'a cala 
Da sot la scala, 

Pagèt motoben vagh d'asard 
Quanti sgnor quanti Ronsard 
A spierìo ij tò frèsch nì 
Për ël piasì! 

An tò let doa t'arviri 
J'é pì 'd basin che 'd liri 
E it piegherai a volontà 
Ëd pì d'un Valois! 

-Anvece it vas mendicant 
Quàich vansoiro 'ngombrant 
Sla seuja 'd quàich Véfour 
Da crosiera àor; 

It vas ësbirciand ëd bisó 
Da vint e neuv sold e pro 
Mi peud gnanca, oh! Pardon! 
Fetne 'n sol don. 

Va donch sens'àutr ornament, 
Përfum, perle e diamant, 
An toa nùa mairëssa, 
Va o mia blëssa! 

Rino Serra
Leteratura piemontèisa
Baudelaire